Padtoets: Dís nou 'n ware klein sportnutsvoertuig | Maroela Media
Padtoets: Dís nou 'n ware klein sportnutsvoertuig
Die Renault Duster (Foto: Renault)
Ek het op die oomblik 'n appeltjie te skil met motorvervaardigers. Baie van hulle vat 'n klein luikrug, sit hom op groot vering en probeer dan die voertuig verkoop as 'n kruismodel of sportnutsvoertuig. In die Renault Duster se geval is dit 'n ware klein sportnutsvoertuig – vierwielaandrywing en al.
Die Duster kom eintlik van Roemenië af. Dit is aanvanklik 'n Dacia Duster – en Dacia behoort aan Renault. Renault bemark van Dacia se produkte in prys sensitiewe markte as Renaults. Die Kwid, Sandero en Duster is almal Dacia-produkte.
Al drie modelle doen verskriklik goed in die Suid-Afrikaanse mark vir een spesifieke rede … dit bied puik waarde vir geld. In Suid-Afrika betaal ons regtig duur vir ons voertuie teenoor ander lande, weens invoerbelasting ensovoorts.
Die nuwe Duster is vir my 'n netjiese voertuig. Geensins 'n lelike eendjie nie. 'n Tawwe aangesig groet jou voor jy inklim. Die binneruim is lekker groot vir dié klas voertuig, en heel eenvoudig uitgelê. Die opgekikkerde weergawe het 'n baie mooi stuurwiel teenoor die vorige model. Al die benodighede is daar: van navigasie, Bluetooth, elektriese vensters en spieëls, multifunksionele stuurwiel met kontroles vir spoedbeheer tot die klankstelsel. Een ding wat op ons toetsmotor teleurstel is die leersitplekke wat 'n opsionele ekstra is. Die lap sitplekke bied baie beter steun as die leer weergawe en ek glo die lap sal meer duursaam wees.
Die Duster voer nog 'n truuk is sy mou. Dit is Renault se gewilde 1,5 viersilinder-turbodieselenjin. Dié enjin is verreweg die fabrikaat se gewildste enjin reg oor die wêreld. Die enjin bied 80 kW en 240 Nm wringkrag. Die 0 – 100 km/h syfer van 12 sekondes is nie indrukwekkend nie, maar die brandstofverbruiksyfer van 'n skraal 4.8 ℓ/100 km is bitter goed. Die 6-spoed ratkas is gerat vir veldry, en in die dorp kan die bitter kort eerste rat frustrerend raak. Ek het naderhand net in tweede weggetrek.
Nog 'n troefkaart van die Duster is sy ritgehalte. Omdat hy geveer is vir grondvryhoogte en veldry is sy vering lekker sag. Nie só sag dat die bakrol belaglik raak nie, maar sag genoeg om slegte paaie met uiterse gemak aan te durf. Padhouvermoë is heel goed vir wat dié voertuig sal moet doen. Die vierwielaandrywingstelsel kom ook uit die Renault/Nissan-alliansie. Dié stelsel vind sy wortels in die Nissan Xtrail – en daarvan het daar miljoene oor die jare al verkoop.
So, indien mens 'n redelik ruim sportnuts soek, wat nie meer bek as binnegoed is nie – wat eintlik regtig modder en sand kan aandurf is die Duster beslis 'n opsie. Sy tweenaaste mededingers sal die Fiat Panda en Suzuki Jimny wees. Albei daai voertuie is regtig piepklein. Indien 'n mens vir die Duster 'n mededinger soek, gaan mens moet kyk na medium grootte sportnutsvoertuie soos die Xtrail, Rav, Tiguan en so aan – en hulle vierwielaangedrewe modelle is almal R200 000 duurder as die Duster. Puik waarde vir 'n oulik buksie.
Duster 1.6 Expression 77kW/ 148Nm 7.6ℓ/100km R244 900
Duster 1.6 Dynamique 77kW/ 148Nm 7.6ℓ/100km R264 900
Duster 1.5dCi Dynamique 80kW/ 240Nm 4.8ℓ/100km R284 900
Duster 1.5dCi Dynamique outo 80kW/ 240Nm 4.8ℓ/100km R304 900
Duster 1.5dCi Dynamique 4WD 80kW/ 240Nm 5.2ℓ/100km R309 900
Die reeks word gedek deur 'n 5 jaar/ 150 000km waarborg en 3 jaar/ 45 000km diensplan.
Mahindra Thar 2.5CRDe 79kW/ 247Nm 7.5ℓ/100km 2 jaar/ 50 000km waarborg R222 995
Suzuki Jimny 1.3 63kW/ 110Nm 7.2ℓ/100km 5 jaar/ 200 000km waarborg
4 jaar/ 60 000km diensplan R263 900
Fiat Panda 0.9 TwinAir 4×4 Cross 66kW/ 145Nm 4.9ℓ/100km 3 jaar/ 100 000km waarborg
3 jaar/ 100 000km diensplan R270 900
Suzuki Vitara 1.6GL+ AllGrip 86kW/ 151Nm 5.8ℓ/100km 5 jaar/ 200 000km waarborg
4 jaar/ 60 000km diensplan R338 900
Ek besit al my 2de Japanese "klein"'sportnutsvoertuig, outomaties die keer.
Het al baie gelees "net die voertuig vir ma's om opsypaadjies te ry"
Met myne het ek die Weskusroete en duine gery. Saam met n vriendin met haar selle soort motor Transkeiroete gery.
My tipe voertuig het nooit die krediet gekry wat jy verdien nie.
Bly daar word nou meer moeite gedoen om die Duster se lof te besing.
Een van my vriende het die vorige Duster besit. Hy het weer net plesier met hom gehad. Geen probleme hoegenaamd nie. Die enigste rede hoekom hy hom verkoop het, was omdat sy gat vir 'n Jeep Wrangler gejeuk het.
Motors is volgens my baie "smoke & mirrors". Vat enige "gewone" motor/bakkie, en daar sal mense wees wat dink dis 'n goeie model en daar sal mense wees wat dink dis 'n slegte model. So ek steur my nie veel aan ander mense se opinies nie, want dis al wat dit is, iemand se opinie. Niks meer nie, niks minder nie.
Lief my Buksie
Ek sal nie baie maklik weer ń ander kar koop nie. My diesel Duster soek een maal per maand ń vol tenk, het hope krag en het meer as genoeg pakplek om maandelikse inkopies en nog ń stootkarretjie in te laai. Beslis nie gemors nie…
Ons besit nog al die jare VW en Toyota voertuie, hierdie was nog altyd persoonlike keuses. Net so glo ek elke motor eienaars verskil van mekaar en so ook hul keuses van motors. Die Duster was al op ons koop lys en teen net oor R300K vir 'n 4×4 model gaan hy beslis sy markaandeel kry. Ons skaal tans af met motors want aftrede is op hande. VW het die nuwe Polo Vivo Maxx bekendgestel teen R225K en hy is op ons kooplys. SA is gelukkig om so 'n groot keuse van nuwe voertuie, niemand kan eintlik kla. Die goedkoper… Lees meer »
My Toyota se deure se panele trek los na 5jaar. Ek vermoed, soos Dirk sê, hulle word deur Dacia vervaardig.